b'\n_START_ARTICLE_\nThomas Digges\n_START_SECTION_\n\xc5\xbdivljenje in delo\n_START_PARAGRAPH_\nThomas Digges je bil najstarej\xc5\xa1i sin u\xc4\x8denjaka in matematika Leonarda Diggesa, izumitelja teodolita in velikega popularizatorja znanosti, ter njegove \xc5\xbeene Bridget Wilford. Po o\xc4\x8detovi smrti leta 1559 ga je v varstvo vzel John Dee, ki je bil tipi\xc4\x8dni pedstavnik renesansnega filozofa narave._NEWLINE_Digges je bil med prvimi zagovorniki Kopernikovega pogleda na odprti svet. Trdil je, da zunanja krogla zvezd stalnic ni toga \xc5\xbeoga, onstran katere ni ni\xc4\x8desar. Nasprotno je pravil, neskon\xc4\x8dno \xc5\xa1tevilo zvezd se razteza po neskon\xc4\x8dnem Vesolju. Med prvimi je tudi postuliral\xc2\xa0\xc2\xbbparadoks temnega no\xc4\x8dnega neba\xc2\xab._NEWLINE_V angle\xc5\xa1\xc4\x8dino je prevedel glavno Kopernikovo delo O kro\xc5\xbeenjih nebesnih krogel (De revolutionibus orbium coelestium) in k njemu napisal tudi nekaj presenetljivih dodatkov. Prvi\xc4\x8d, v svoj opis Saturnove krogle je vstavil stavek, da je ta krogla\xc2\xa0\xc2\xbbod vseh drugih najbli\xc5\xbeja tisti neskon\xc4\x8dni negibni krogli, okra\xc5\xa1eni z ne\xc5\xa1tetimi lu\xc4\x8dmi\xc2\xab; potem je dobro znano kopernikovsko skico sveta nadomestil z drugim, v katerem so zvezde postavljene na celo stran, tako nad kot pod \xc4\x8drto, s katero je Kopernik predstavil ultima sphaera mundi. Besedilo, ki ga je k svoji skici dodal, je zelo zanimivo. Ka\xc5\xbee obotavljanje in negotovost duha \xe2\x80\x93 zelo drznega duha \xe2\x80\x93 ki po eni strani ni le sprejel kopernikovskega svetovnega nazora, temve\xc4\x8d segel celo prek njega, in ki ga je po drugi strani \xc5\xa1e vedno obvladovala religiozna koncepcija \xe2\x80\x93 ali podoba \xe2\x80\x93 nebes, postavljenih v prostor._NEWLINE_Posku\xc5\xa1al je dolo\xc4\x8diti paralakso supernove, ki jo je leta 1572 v ozvezdju Kasiopeje opazoval Tycho de Brahe. Ugotovil je, da mora le\xc5\xbeati za Luninim tirom. To je nasprotovalo tedaj ustaljenemu pogledu na Vesolje, po katerem se med nepomi\xc4\x8dnimi zvezdami ni mogla zgoditi nobena sprememba._NEWLINE_V letu 1576 je izdal dodatek in novo izdajo o\xc4\x8detovega ve\xc4\x8dnega almanaha Ve\xc4\x8dna napoved (Prognostication everlasting). Besedilo, ki ga je napisal o\xc4\x8de za tretjo izdajo leta 1556, je ostalo nespremenjeno. Thomas je v ve\xc4\x8d razdelkov dodal novo besedilo. Najpomembnej\xc5\xa1i dodatek je Popolni opis nebesnih krogel glede na najstarej\xc5\xa1o doktrino pitagorejcev, ki jo je kasneje prenovil Kopernik in dokazal z geometrijskimi prikazi (A Perfit Description of the Caelestiall Orbes according to the most aunciene doctrine of the Pythagoreans, lately revived by Copernicus and by Geometricall Demonstrations approved)._NEWLINE_Digges je bil \xc4\x8dlan parlamenta majhnega ju\xc5\xbenoangle\xc5\xa1kega trgovskega mesta Wallingford. Med letoma 1586 in 1594 je sodeloval tudi v angle\xc5\xa1kih oboro\xc5\xbeenih silah med vojno s \xc5\xa1pansko Nizozemsko.'